**Sahboning adabiy merosi**

**Dildora Bahodirovna Axmedova –**

**f.f.f.d. (PhD), dotsent**

**“**Sahbo devon sohibidir, yangilik va haqgo‘ylik

qurboni bo‘lgan bu nuroniy keksaning

nomini tiklash, devonini topib nashr qilish,

tarjimayi holini tiriltirish inqilobning zaruriy

vazifalari jumlasidandir”.

Sadriddin Ayniy

Sahbo amir Abdulahadxon saroyida eshik og‘asi lavozimida ishlagan vaqtlaridayoq Sharq mumtoz adabiyotining eng nodir namunalari bilan tanisha boradi, ulardan ilhomlanib, o‘zi ham she’rlar yoza boshlaydi.

Shoirning nevarasi Oyshabibi Muxtorovaning ma’lumotlariga qaraganda, Mirzo Sahbo dastlabki paytlarda faqat o‘zbek tilida g‘azallar yozar ekanlar. Amir Ahadxon shoirtabiat kishi bo‘lgani uchun Sahboni chaqirib: “Tojikcha g‘azal yozsangiz bo‘lmaydimi?” – deb iltimos qiladi. Shundan keyin Sahbo tojik tilida g‘azallar yoza boshlagan ekanlar.

Sahbo devonlar tartib bergan shoir ekanligini bir qancha tazkiralar tasdiqlaydi, lekin bu boy adabiy merosdan biz bebahramiz. Sahbo jadidlik tuhmati bilan o‘ldirilgandan so‘ng, amir Olimxon uning kitoblarini ham yo‘q qiladi.

Sahbo Buxoro adabiy jarayonining yirik vakillaridan biri bo‘lgan, adabiy harakatlarda faol ishtirok etgan. Bu fikrni Sadriddin Ayniyning asarlari ham tasdiqlaydi: “Sharifjon maxdumning uyi mening uchun ham yaxshi, ham yomon edi. Shuning uchun yaxshi ediki, dam olish kechalari u yerda shaharning shoirlari va xushchaqchaq kishilari to‘planishib, she’rxonlik qilishar va latifa aytishar edi. Men o‘sha yerda Mullanazrulla Lutfiy, Zufunun, Sodiqxo‘ja Gulshaniy, Homidbek Homid, Abdullaxo‘ja Tahsin, Qori Abdulkarim, Ofarin, Do‘zaxiy, Mirzoazim Somiy, Mirzo Hayit Sahbo va boshqalar bilan tanishib, qadrdon bo‘lib qoldim”.

Albatta, bunday yig‘inlar maslakdoshlar orasida bo‘lganidan tajriba almashish uchun qulay imkoniyatlar yaratardi. Sahboning bunday jarayonlarga ishtiroki dunyoqarashida sezilarli o‘zgarishlar yasagan bo‘lishi ehtimoldan xoli emas.

Sadriddin Ayniyning ma’lumotlariga tayangan adabiyotshunoslar ( filologiya fanlari nomzodlari B.Hasanov, R.Xoliqovlar) 1980-yilda shoir Sahboning devonini qo‘lga kiritdilar. Ushbu devon hozirda 1982 raqami ostida O‘zbekiston Fanlar akademiyasi Hamid Sulaymonov nomidagi Qo‘lyozmalar instituti xazinasida saqlanadi. Devon shoirning o‘z qo‘li bilan ko‘chirilgan nusxa bo‘lib, 1-5-betlarda shoirning shaxsiy muhri bosilgan ( muhrda “Mirzo Sahbo, 1328” deb yozilgan).

Devon nasta’liq xatining yarim shikasta shaklida yozilgan bo‘lib, 263 sahifadan iborat, o‘zbek va tojik tillarida yozilgan 550 dan ortiq she’rni o‘z ichiga oladi. Shulardan 61tasi o‘zbek tilida yozilgan. Devon jami 12900 misradan iborat bo‘lib, shoirning hozirgacha topilgan yagona devonidir.

Devonning ayrim betlari bo‘sh qolgan. Ehtimol, shoir keyinchalik bu sahifalarni to‘ldirmoqchi bo‘lgandir. Ayrim betlarda g‘azal boshlangan, lekin davomi yo‘q, chala qolgan. She’rlar devonda arab alfaviti tartibida joylashtirilgan bo‘lib, turli janrlardagi asarlari aralash holda berilgan. Devondagi ko‘pgina g‘azallarga shoirning o‘zi tuzatishlar kiritgan, tahrir qilgan, sayqal bergan. Bunday holatlar shoir ijodini ilmiy jihatdan o‘rganishda katta ahamiyatga molik.